paragraph_text: Neke od značajki Wget programa su rekurzivno preuzimanje (automatski slijedi poveznice unutar strukture mapa), prilagođavanje poveznica lokalnom bezmrežnom pregledavanju, podrška za Proxy poslužitelje te mnoge druge. Wget je izdan 1996. godine, u doba ubrzanog rasta popularnosti web protokola te djelomično zbog toga nalazi svoje mjesto kao jedan od esencijalnih alata mnogih Linux distribucija (Linux je također slobodan softver započet nešto ranije). Wget je napisan u portabilnome C-u te je dostupan na mnogim platformama uključujući i Microsoft Windows, Mac OS X, OpenVMS, MorphOS te AmigaOS.